《同张公望湖上避暑到四圣观招柏堂月潭二道士出饮》
宋代·姚勉

清晨有客来，畏暑思避地。凉多独湖上，一棹拍空翠。

长堤舞杨柳，馀雨在荷芰。炎蒸俱已失，满抱足清意。

颇思孤山顶，有客具高致。扣门闻琴声，便觉洗尘累。

湖边出问酒，饮兴随所至。池鲜煮珍甘，水果剥香脆。

好风林外来，吹面凉不醉。清谈诣物表，绝不挂世事。

画舫何人斯，箫鼓正喧沸。清游彼应笑，世味吾不嗜。

尚思携枕簟，同叩竹间寺。从今日日来，莫厌惊昼睡。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。